אמריק בלום

אֶמֶרִיק בְּלוּם (בסרבו-קרואטית Emerik Blum; 7 באוגוסט 1911, סרייבו, האימפריה האוסטרו-הונגרית – 24 ביוני 1984, פויניצה, יוגוסלביה) היה פרטיזן יוגוסלבי ממוצא יהודי, חבר במפלגה הקומוניסטית של יוגוסלביה, תעשיין, פילנתרופ וממנהיגי יהדות סרייבו שלאחר מלחמת העולם השנייה. בין 1981 ל-1983, כיהן בלום כראש עיריית סרייבו.

ביוגרפיה 
אמריק בלום נולד בסרייבו וב-1939, הוסמך בהנדסת חשמל באוניברסיטה הטכנית של פראג. בסוף 1941, לאחר כיבוש יוגוסלביה על ידי גרמניה הנאצית וכינון מדינת קרואטיה העצמאית בשליטת האוסטאשה, נעצר בלום וגורש למחנה הריכוז יאסנובאץ. בשל הכשרתו ההנדסית מונה בלום לממונה תפעול החשמל במחנה. בשלהי 1944, נמלט אמריק בלום ממחנה הריכוז והצטרף לכוחות הפרטיזנים של טיטו.

לאחר שחרור יוגוסלביה מונה ליושב ראש הוועדה לשיקום בוסניה. בהמשך, כיהן כממונה על אזור בוסניה מטעם משרד התעשייה והמכרות היוגוסלבי וכן כיהן כממונה על תשתית החשמל בחבל. ב-1951 הקים וניהל את חברת האנרגיה אנרגואינווסט (Energoinvest) שהייתה מהגדולות ביוגוסלביה.

ב-1974 עוטר בעיטור לגיון הכבוד. בין 1981 ל-1983 כיהן כראש עיריית סרייבו והיה חבר הוועדה המארגנת של אולימפיאדת החורף של סרייבו (1984). ביוני 1984 הלך אמריק בלום לעולמו והוא בן 73 שנים. רחוב בסרייבו מנציח את שמו.

קישורים חיצוניים

הערות שוליים

פרטיזנים יהודים מיוגוסלביה
ראשי עיריית סרייבו
תעשיינים יהודים
מקבלי אות לגיון הכבוד
פוליטיקאים יהודים בוסנים
יוגוסלבים שנולדו ב-1911
יוגוסלבים שנפטרו ב-1984